ΓΡΑΠΤΗ ΕΡΩΤΗΣΗ E-3002/96 υποβολή: Νικήτας Κακλαμάνης (UPE) προς την Επιτροπή (11 Νοεμβρίου 1996)

Θέμα: Ύφεση στα ευρωπαϊκά ναυπηγεία

Σύμφωνα με τις δηλώσεις κορυφαίων παραγόντων της ευρωπαϊκής ναυπηγικής βιομηχανίας, όπως και του Ζαν Νοέλ ντ' Ακρεμόν, προέδρου του μεγαλύτερου γαλλικού ναυπηγείου, η πολιτική της εμπορικής απευλευθέρωσης που ακολουθεί η ΕΕ, χωρίς έλεγχο επί των ανταγωνιστικών πρακτικών, έχει καταφέρει σοβαρό πλήγμα στη ναυπηγική βιομηχανία της Ευρώπης. Απόδειξη είναι το πρόσφατο κλείσιμο ναυπηγείων στο Βέλγιο, τη Δανία και τη Γερμανία, αλλά και τα βαθιά προβλήματα των ελληνικών ναυπηγείων.

Η πρακτική εξάλλου της αμερικανικής πλευράς με τη χρονίζουσα μη κύρωση της συμφωνίας στα πλαίσια του ΟΟΣΑ εκ μέρους του Κογκρέσου, είναι ένα ακόμη δείγμα περιφρόνησης της ΕΕ από τους ανταγωνιστές της, που συνεχίζουν να επιδοτούν τη ναυπηγική τους βιομηχανία, ενώ τα ευρωπαϊκά ναυπηγεία κλείνουν σιγά-σιγά.

Το πρόβλημα είναι ιδιαίτερα οξύ για τα ναυπηγεία της Νότιας Ευρώπης και ιδίως για τα ελληνικά, και έτσι θα ήθελα να πληροφορηθώ από την Ευρωπαϊκή Επιτροπή εάν:

1. σκοπεύει να μεταβάλει την έως τώρα πρακτική της και να δώσει το μήνυμα στους ανταγωνιστές της ότι προτίθεται να προστατέψει τα συμφέροντα των κρατών μελών της με κάθε τρόπο;

2. ποια ιδιαίτερα μέτρα θα λάβει για την παρακμάζουσα ελληνική ναυπηγική βιομηχανία;

Απάντηση του κ. Van Miert εξ ονόματος της Επιτροπής (12 Δεκεμβρίου 1996)

Η Επιτροπή συμμερίζεται απολύτως τις ανησυχίες του Αξιότιμου Μέλους σχετικά με την καθυστέρηση θέσης σε ισχύ της συμφωνίας στο πλαίσιο του Οργανισμού Οικονομικής Συνεργασίας και Ανάπτυξης (ΟΟΣΑ).

Η Επιτροπή θα εξακολουθήσει να παροτρύνει τις Ηνωμένες Πολιτείες να κυρώσουν τη συμφωνία, η οποία αντιπροσωπεύει την καλύτερη προοπτική για την επίτευξη εξομάλυνσης στη ναυπηγική βιομηχανία. Εντούτοις, ελλείψει αμερικανικής κύρωσης μέχρι σήμερα, το Συμβούλιο αποφάσισε πρόσφατα ότι οι κανόνες της οδηγίας 94/73/ΕΚ σχετικά με τις ενισχύσεις στις ναυπηγικές εργασίες, η οποία τροποποιεί την οδηγία 90/684/ΕΟΚ ((ΕΕ αρ. L 351, 31.12.1994. )), πρέπει να παραταθούν στο ενδιάμεσο διάστημα και μέχρι τις 31 Δεκεμβρίου 1997 το αργότερο. Το Συμβούλιο και η Επιτροπή συμφώνησαν επίσης ότι, αν η συμφωνία του ΟΟΣΑ δεν έχει τεθεί σε ισχύ μέχρι την 1η Ιουνίου 1997, η Επιτροπή θα εισηγηθεί στο Συμβούλιο τις δέουσες προτάσεις προκειμένου το τελευταίο να αποφασίσει για τη μελλοντική πολιτική πριν από τις 31 Δεκεμβρίου 1997. Εν πάση περιπτώσει, το Συμβούλιο θα επανεξετάσει τις εξελίξεις κατά τη σύνοδό του τον Απρίλιο του 1997. Η εν λόγω σύνοδος θα περιλαμβάνει ευρεία συζήτηση της πολιτικής που θα εφαρμοστεί στο μέλλον βάσει ενός εγγράφου εργασίας που θα εκπονήσει η Επιτροπή.

Όσον αφορά την κατάσταση της ελληνικής ναυπηγικής βιομηχανίας, οι ελληνικές αρχές είναι οι μόνες αρμόδιες να λάβουν τα μέτρα που θεωρούν αναγκαία για την ενίσχυση του εν λόγω τομέα στο πλαίσιο της κοινοτικής νομοθεσίας. Ρόλος της Επιτροπής δεν είναι να λαμβάνει ή να προτείνει συγκεκριμένα μέτρα που αφορούν ένα βιομηχανικό τομέα οποιουδήποτε κράτους μέλους, αλλά να διασφαλίζει ότι τα τυχόν θεσπιζόμενα εθνικά μέτρα συμβιβάζονται με του κοινοτικούς κανόνες. Από την άποψη αυτή, η Επιτροπή επί του παρόντος εξετάζει συγκεκριμένες προτάσεις της ελληνικής κυβέρνησης.